Артюр Рембо
Спящият в долчинката

Превод от френски: Пенчо Симов, 1978

chitanka.info

Зелена падина с поток запял в листата —

на всяко стръкче бърза той да прикачи

парче сребро, а слънце откъм планината

блести: долчинката е в пяна от лъчи.

Войниче младо, зинало и гологлаво,

с коси измити в свежата зеленина,

дълбоко спи; бледнее проснато направо

на тревното легло под дъжд от светлина.

С крака в цветята е. Като детенце болно

на сънищата си усмихнат е неволно.

Природо, приласкай го, той студува сам.

Не трепва с ноздри от парфюма на тревите.

На слънце спи, ръка отпуснал на гърдите,

спокоен. Две червени дупки има там.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.